দ্বিপাক্ষিক ক্রিকেট সিরিজ নিয়ে যখন চারিদিকে নানা কথা, ঠিক তখনই প্যারিসে পাকিস্তানের প্রধানমন্ত্রী নওয়াজ শরিফের মুখোমুখি প্রধানমন্ত্রী নরেন্দ্র মোদী। জলবায়ু পরিবর্তন সংক্রান্ত সম্মেলনে এদিন দুই প্রধানমন্ত্রীর দেখা হয়। পারস্পরিক সৌজন্য বিনিময় করেন দু’জন।
এর আগে জীবাশ্ম-জ্বালানি ব্যবহার করে যে সব উন্নত দেশ তরতরিয়ে এগিয়েছে, তাদের কঠোর বার্তা দেন নরেন্দ্র মোদী। সোমবার ইউকে-র একটি পত্রিকার ‘মতামত’ বিভাগে প্রধানমন্ত্রী লিখেছেন, জীবাশ্ম-জ্বালানি ব্যবহার করে যে সব উন্নত দেশ আরও এগিয়েছে, তারা যেন কোনওভাবেই ভারতের মতো উন্নয়নশীল দেশের উপর বিষাক্ত গ্যাস নির্গমন রোধের দায়িত্ব না-চাপায়। কেননা, তা নীতিগতভাবে ভুল কাজ।  

জলবায়ু পরিবর্তনের বিরুদ্ধে প্রতিবাদ প্যারিসে। এএফপি
জলবায়ু পরিবর্তনের বিরুদ্ধে লড়াইয়ে উন্নত দেশগুলিকেই যে অগ্রণী ভূমিকা নিতে হবে, সে কথা স্মরণ করিয়ে দিয়েছেন প্রধানমন্ত্রী। বিশেষ করে জীবাশ্ম-জ্বালানি প্রসঙ্গে তিনি লিখেছেন, ‘‘অনেকেই বলেন, উন্নত দেশগুলি জীবাশ্ম-জ্বালানিতে ভর করে অনেকটা এগিয়ে গিয়েছে। অথচ, এর নেতিবাচক প্রভাব সম্পর্কে মানবসমাজ ওয়াকিবহাল নয়।’’
বিকল্প শক্তির উপর জোর দিয়ে মোদী লিখেছেন, ‘‘বিজ্ঞান এগিয়েছে। বিকল্প জ্বালানির উৎসের সন্ধান মিলেছে। বলা হয়, যারা উন্নতির দিকে এগোতে শুরু করেছে, তাদের দায়িত্ব, যারা উন্নতির শিখরে পৌঁছছে, তাদের থেকে কোনও অংশে কম নয়। যদিও, নতুন সচেতনতা বলে, অগ্রণী দেশগুলিরই অধিকাংশ দায়িত্ব নেওয়া উচিত। প্রযুক্তি রয়েছে বলেই তার সুবিধে নেওয়ার সুযোগ এবং সামর্থ্য সকলের রয়েছে, এমন নয়।’’